సర్వేపల్లి రాధాకృష్ణన్
డా. సర్వేపల్లి రాధాకృష్ణన్ (సెప్టెంబర్ 5, 1888 – ఏప్రిల్ 17, 1975) భారతదేశపు మొట్టమొదటి ఉపరాష్ట్రపతి మరియు రెండవ రాష్ట్రపతి కూడా. అంతేకాదు భారతీయ తాత్వికచింతనలో పాశ్చాత్య తత్వాన్ని ప్రవేశ పెట్టినాడని ప్రతీతి. రెండు పర్యాయాలు ఉపరాష్ట్రపతి పదవి చేపట్టి, తరువాత రాష్ట్రపతిగా ఒక పర్యాయం పదవిని చేపట్టి, భారతదేశపు అత్యంత క్లిష్టకాలంలో (చైనా, పాకిస్తానులతో యుద్ధ సమయం) ప్రధానులకు మార్గనిర్దేశం చేశారు.
పూల తిరుపతి రాజు
పూల తిరుపతి రాజు (3 సెప్టెంబరు 1904 – 1992) ఒక భారతీయ రచయిత, తత్త్వవేత్త మరియు విద్యావేత్త. ఇతడు జోధ్‌పూర్‌లోని జస్వంత్ కాలేజీ(ప్రస్తుతం జైనారాయణ్ వ్యాస్ విశ్వవిద్యాలయం)లో ప్రొఫెసర్‌గా పనిచేశాడు. ఇతడు తత్త్వశాస్త్రం, సాహిత్యాలలో అనేక తెలుగు, ఆంగ్ల పుస్తకాలను రచించాడు. ఇతని రచనలలో "స్ట్రక్చరల్ డెప్త్స్ ఆఫ్ ఇండియన్ థాట్" "తెలుగు లిటరేచర్", "ద ఫిలసాఫికల్ ట్రెడిషన్స్ ఆఫ్ ఇండియా" "ఇంట్రడక్షన్ టు కంపేరిటివ్ ఫిలాసఫీ" ,"ఐడియలిస్టిక్ థాట్ ఆఫ్ ఇండియా" ముఖ్యమైనవి. ఇతడు సర్వేపల్లి రాధాకృష్ణన్ వ్రాసిన "ద కాన్సెప్ట్ ఆఫ్ మ్యాన్: ఎ స్టడీ ఇన్ కంపేరిటివ్ ఫిలాసఫీ" అనే గ్రంథానికి సంపాదకుడిగా వ్యవహరించాడు. భారత ప్రభుత్వం విద్యా సాహిత్య రంగాలలో ఇతడు చేసిన సేవను గుర్తించి ఇతనికి 1958లో మూడవ అత్యున్నత పురస్కారమైన పద్మభూషణ్ ఇచ్చి సత్కరించింది.